bluuebunny/crossref_metadata_2025 huggingface dataset:
Η μετα-μεταγραφική επεξεργασία του RNA στη ρευματοειδή αρθρίτιδα
Authors: Βλαχόγιαννης Νικόλαος
Published: September 2021

Η μετα-μεταγραφική επεξεργασία του RNA (RNA editing), με πιο συχνή μορφή τη μετατροπή της αδενοσίνης σε ινοσίνη (adenosine-to-inosine RNA editing), είναι μια βασική βιολογική διεργασία η οποία λαμβάνει χώρα κυρίως στις Alu περιοχές του μεταγραφώματος και διαμεσολαβείται από τα ένζυμα ADAR1 και ADAR2. Το ADAR1 έχει 2 ισομορφές, μια πιο μακριά (ADAR1p150) και μια βραχεία (ADAR1p110). Η σημασία του μηχανισμού αυτού τονίζεται από τον ενδομήτριο θάνατο των ποντικιών τα οποία στερούνται της ενζυματικής δράσης του ADAR1. Στην παρούσα μελέτη εξετάσαμε τη συμμετοχή του RNA editing στη Ρευματοειδή Αρθρίτιδα (ΡΑ), μια χρόνια φλεγμονώδη (αυτοάνοση) νόσο που επηρεάζει περίπου το 1% του πληθυσμού. Πιο συγκεκριμένα εξετάσαμε το ρόλο του RNA editing στη ρύθμιση των επιπέδων φλεγμονωδών μορίων. Για το σκοπό αυτό αναλύσαμε ένα RNA sequencing dataset που περιλάμβανε συνολικά 202 βιοψίες αρθρικού υμένα [28 υγιείς, 22 ασθενείς με οστεοαρθρίτιδα, 57 ασθενείς με πρώιμη ΡΑ (διάρκεια νόσου<1 έτος) και 95 ασθενείς με εγκατεστημένη ΡΑ]. Επίσης, συλλέξαμε αίμα από ασθενείς με ενεργό ΡΑ πριν- και 3 μήνες μετά την έναρξη νέας θεραπείας και απομονώσαμε λεμφομονοπύρηνα κύτταρα (PBMCs). Οι τεχνικές που χρησιμοποιήθηκαν ήταν ποσοτική αλυσιδωτή αντίδραση πολυμεράσης (qPCR) και Sanger sequencing. Τα αποτελέσματα της μελέτης ανέδειξαν σημαντική αύξηση της ισομορφής ADAR1p150 τόσο στον αρθρικό υμένα όσο και στο αίμα των ασθενών, ενώ τα επίπεδα της ισομορφής ADAR1p110 καθώς και του ενζύμου ADAR2 δε διέφεραν μεταξύ ασθενών και υγιών. Στη συνέχεια, εξετάσαμε το RNA editing της cathepsin S, ενός μορίου που εμπλέκεται ενεργά στην αντιγονοπαρουσίαση και στην διάσπαση εξωκυττάριας ουσίας και που έχει προταθεί ως σημαντικό κομμάτι της παθοφυσιολογίας της ΡΑ ή ακόμη και ως θεραπευτικός στόχος. Παρατηρήσαμε ότι το RNA editing στο στοιχείο AluSx+ της cathepsin S ήταν σημαντικά αυξημένο στα λεμφομονοπύρηνα κύτταρα ασθενών με ενεργό ΡΑ. Με ιδιαίτερο ενδιαφέρον παρατηρήσαμε πως τόσο η έκφραση του μορίου ADAR1p150 όσο και το RNA editing του AluSx+ της cathepsin S μειώθηκαν σημαντικά μετά τη θεραπεία στους ασθενείς που είχαν καλή ανταπόκριση στη φαρμακευτική αγωγή (κριτήρια EULAR), ενώ παρέμειναν αμετάβλητα στους ασθενείς με μέτρια ή καθόλου ανταπόκριση. Τέλος, η έκφραση της cathepsin S, που ήταν αυξημένη τόσο στον αρθρικό υμένα όσο και στα λεμφομονοπύρηνα κύτταρα των ασθενών, συσχετιζόταν ισχυρά τόσο με το ADAR1p150 όσο και με τα επίπεδα του RNA editing. Συμπερασματικά, προτείνουμε πως το RNA editing μπορεί να δρα ως ένα επιπρόσθετο, μετα-μεταγραφικό επίπεδο ρύθμισης της γονιδιακής έκφρασης στη ΡΑ.
Η ψηφιακή αφήγηση στην διδασκαλία της γαλλικής ως ξένης γλώσσας στην πρωτοβάθμια εκπαίδευση
Authors: Ζαρμπώνη Αικατερίνη
Published: September 2021

Η δεκαετής διδασκαλία της γαλλικής γλώσσας στη βαθμίδα του δημοτικού και οι δυσκολίες που αναπόφευκτα προέκυψαν, οδήγησαν τη συγγραφέα αυτής της εργασίας σε αναζήτηση νέων εκπαιδευτικών εργαλείων και παιδαγωγικών προσεγγίσεων. Ένα σύγχρονο εργαλείο της εκπαιδευτικής διαδικασίας είναι η ΨΑ. Εργαλείο πολυτροπικό, που συμβάλλει στην ανάπτυξη πολλαπλών δεξιοτήτων και πολυγραμματισμών. Κατόπιν συστηματικής έρευνας στον γαλλικό ιστότοπο της Google αντλήθηκαν 350 ΨΑ εκπαιδευτικού, και όχι μόνο, περιεχομένου. Στόχος και μέριμνα ήταν να ελεγχθεί η καταλληλόλητά τους για ασφαλή και αποτελεσματική εκπαιδευτική χρήση. Από αυτές, αφού προηγουμένως αξιολογήθηκαν, παρουσιάζονται στην παρούσα εργασία 150. Η αξιολόγησή τους πραγματοποιήθηκε βάσει 35 κριτηρίων, ταξινομημένων σε 4 κατηγορίες (παιδαγωγικά, γλωσσικά, αξιοπιστίας και στοιχεία του κέντρου ΨΑ). Εκατό ΨΑ βρέθηκαν να πληρούν με μεγάλη ακρίβεια τα παραπάνω κριτήρια, ενώ οι πενήντα υπόλοιπες παρουσίαζαν σοβαρές ελλείψεις. Η όλη διαδικασία έλαβε χώρα κατά τη διάρκεια ενός σχολικού έτους (Σεπτέμβριος 2018-Ιούνιος 2019). Στο διάστημα αυτό, η διδασκαλία διεξαγόταν εκ περιτροπής: μια εβδομάδα με παραδοσιακό τρόπο και μια εβδομάδα με το εργαλείο της ΨA. Οι ΨΑ που παρουσιάστηκαν στην τάξη αντλήθηκαν από τις 100 «ενδεικνυόμενες». Τις 16 εβδομάδες που γινόταν χρήση της ΨΑ οι μαθητές, στο σύνολό τους, πετύχαιναν καλύτερες επιδόσεις. Τις υπόλοιπες εβδομάδες που το μάθημα διεξαγόταν με παραδοσιακό τρόπο τα αποτελέσματα ήταν χαμηλότερα. Οι 20 μαθητές που αποτέλεσαν το ερευνητικό μας δείγμα αξιολογήθηκαν και στις δυο περιπτώσεις α) διδασκαλία με παραδοσιακό τρόπο, β) διδασκαλία με ΨΑ με τα ίδια κριτήρια: εντός του ιδίου χρονικού πλαισίου και βάσει ιδίου αριθμού δραστηριοτήτων της αυτής τυπολογίας και βαθμίδος δυσκολίας. Σκοπός ήταν η αξιοπιστία του πορίσματος.
Συμπράξεις δημοσίου και ιδιωτικού τομέα (ΣΔΙΤ) και ενεργειακή απόδοση δημοσίων κτιρίων
Authors: Μανιάτης Αντώνιος
Published: September 2021

Η Διδακτορική Διατριβή αναλύει το νομικό καθεστώς των συμβάσεων Σύμπραξης Δημόσιου και Ιδιωτικού Τομέα (ΣΔΙΤ) και της ενεργειακής απόδοσης δημοσίων κτιρίων. Στην Εισαγωγή γίνεται αναφορά στο θεμελιώδες δικαίωμα στο νερό, ιδίως σε συνδυασμό με την απαγόρευση της υδρορωγμάτωσης στη Γαλλία, το 2011. Το πρώτο μέρος συνίσταται σε νομική προσέγγιση των ΣΔΙΤ, οι οποίες αποτελούν περίπτωση εναλλακτικού «contracting out». Οι νέοι νόμοι 4412/2016 για τις δημόσιες συμβάσεις και 4413/2016 για τις παραχωρήσεις εφαρμόζονται και σε ΣΔΙΤ. Η σύμβαση ΣΔΙΤ ορίζεται ως αμφοτεροβαρής γραπτή σύμβαση μεσοπρόθεσμης ή μακροπρόθεσμης συνεργασίας ενός δημόσιου φορέα με έναν ιδιωτικό είτε για την εκτέλεση ενός τεχνικού έργου είτε για την παροχή υπηρεσίας, έναντι ανταλλάγματος. Εξάλλου, εξετάζονται οι κτιριακές ΣΔΙΤ, ιδίως για τα μουσεία. Γίνεται επίσης ανάλυση της νομοθεσίας για τις συμβάσεις πολιτιστικής χορηγίας που μοιάζουν με τις ΣΔΙΤ. Το δεύτερο μέρος προσεγγίζει το καθεστώς της ενεργειακής απόδοσης δημοσίων κτιρίων το οποίο υπάγεται στο Δίκαιο της Ενέργειας. Λόγω της πετρελαϊκής κρίσης το 1973, άρχισαν να θεσπίζονται κανόνες για τη διασφάλιση της ενεργειακής απόδοσης των κτιρίων. Δημιουργήθηκε και ένας τύπος σύμβασης, η σύμβαση ενεργειακής απόδοσης κτιρίων, η οποία μοιάζει με τη σύμβαση ΣΔΙΤ. Αναλύεται επίσης η ενεργειακή απόδοση κτιρίων με βάση το Ν. 4122/2013, ο οποίος εναρμόνισε την ελληνική έννομη τάξη με την Οδηγία 31/2010/ΕΚ, και με βάση το Ν. 4342 /2015 με τον οποίο ενσωματώθηκε η Οδηγία 2012/27/ΕΕ για την ενεργειακή απόδοση και ο Ν. 4513/2018 για τις ενεργειακές κοινότητες. Στον Επίλογο, διαπιστώνεται η σημαντική προαγωγή του δικαιώματος στο νερό με το καθεστώς των ΣΔΙΤ και κυρίως της ενεργειακής απόδοσης των κτιρίων, διατυπώνεται η θεωρία της ενυδάτωσης των θεμελιωδών δικαιωμάτων και προτείνεται η συνταγματική καθιέρωση των δικαιωμάτων του καθενός στον ‘Ηλιο, δηλαδή ιδίως στη συγκράτηση της κλιματικής αλλαγής και στην ηλιακή ενέργεια.
Μελέτη ποιότητας ζωής σε ασθενείς που χειρουργούνται για υποτροπή κιρσών κάτω άκρων
Authors: Παπασιδέρης Χρήστος
Published: September 2021

Σκοπός: Η μελέτη σχεδιάστηκε για να αξιολογήσει την επίδραση της χειρουργικής αντιμετώπισης της υποτροπής κιρσών στην ποιότητα ζωής των ασθενών. Η ποιότητα ζωής των παραπάνω ασθενών μετά την επέμβαση συγκρίθηκε με την ποιότητα ζωής ασθενών που υποβλήθηκαν για πρώτη φορά σε χειρουργική επέμβαση αντιμετώπισης κιρσών. Υλικό-Μέθοδος: Πρόκειται για προοπτική μελέτη στην οποία συμμετείχαν 100 διαδοχικοί ασθενείς. Όλοι οι ασθενείς έπασχαν από χρόνια φλεβική νόσο για την οποία υποβλήθηκαν σε χειρουργική επέμβαση και έδωσαν γραπτή συγκατάθεση μετά από ενημέρωση για συμμετοχή στην έρευνα. Οι ασθενείς χωρίστηκαν σε 2 ομάδες. Η Α ομάδα (30 ασθενείς) περιλάμβανε ασθενείς με υποτροπή κιρσών, και η Β ομάδα (70 ασθενείς) ασθενείς που είχαν πρωτοπαθή νόσο. Όλοι οι ασθενείς κλήθηκαν να απαντήσουν σε ερωτηματολόγιο που σχετίζεται με την ποιότητα ζωής τους (ΑVVQ, SF-36), πριν την υποβολή τους στη χειρουργική επέμβαση και ένα χρόνο μετά. Για τη σύγκριση των σκορ AVVQ, SF-36, πριν το χειρουργείο και ένα χρόνο μετά χρησιμοποιήθηκε Wilcoxon signed rank test. Στατιστικά σημαντική θεωρήθηκε η διαφορά για p< 0.05. Αποτελέσματα: Τελικά στην ανάλυση των αποτελεσμάτων συμμετείχαν 75 ασθενείς (25 στην ομάδα Α και 50 στην ομάδα Β), που ολοκλήρωσαν τη συμπλήρωση των ερωτηματολογίων. Συγκρίνοντας τα AVVQ σκορ, φαίνεται ότι η ομάδα Α παρουσίαζε στατιστικά χειρότερα σκορ από την Ομάδα Β, τόσο προεγχειρητικά όσο και ένα χρόνο μετεγχειρητικά. Τα AVVQ σκορ και των 2 ομάδων ένα χρόνο μετά το χειρουργείο ήταν σημαντικά βελτιωμένα σε σχέση με τις προεγχειρητικές τιμές τους. Όσον αφορά τα σκορ SF-36 πριν το χειρουργείο ήταν συγκρίσιμα σε όλους τους τομείς, χωρίς στατιστικά σημαντικές διαφορές. Συγκρίνοντας τα προεγχειρητικά σκορ με αυτά που διαπιστώθηκαν 1 χρόνο μετά την επέμβαση παρατηρήθηκε βελτίωση σε όλους τους τομείς και στις 2 ομάδες, που έφτασε στατιστική σημαντικότητα σε έξι από αυτούς. Συμπεράσματα: Η ποιότητα ζωής των ασθενών που υποβάλλονται σε χειρουργικές επεμβάσεις για την αντιμετώπιση της φλεβικής νόσου των κάτω άκρων βελτιώνεται μετά την επέμβαση, είτε πρόκειται για πρωτοπαθή ή για υποτροπιάζουσα νόσο. Επομένως, καθώς η υποτροπιάζουσα φλεβική νόσος, όπως φαίνεται από τη μελέτη μας, επηρεάζει αρνητικά την ποιότητα ζωής των ασθενών, και μάλιστα σε μεγαλύτερο βαθμό από την πρωτοπαθή νόσο, η επανεπέμβαση για την αντιμετώπισή της είναι αιτιολογημένη, αφού αποδεικνύεται ότι βελτιώνει την ποιότητα ζωής των ασθενών.
Μελέτη των μοριακών μηχανισμών της ισχαιμικής και της μετισχαιμικής προστασίας σε όργανα στόχους μετά από υπερνεφρικό αποκλεισμό της κοιλιακής αορτής σε αρουραίους
Authors: Καραγεωργιάδη Δήμητρα
Published: September 2021

Ο αποκλεισμός της υπερνεφρικής αορτής κατά τη διάρκεια της επιδιόρθωσης ανευρύσματος της κοιλιακής αορτής οδηγεί σε βλάβη ισχαιμίας - επαναιμάτωσης σε όργανο στόχο (νεφρό) και σε απομακρυσμένο όργανο (καρδιά). Για να diερευνήσουμε περιεγχειρητικές τεχνικές που μετριάζουν τη βλάβη αυτή αρουραίοι τύπου Wistar υποβλήθηκαν σε διαφορετικούς προστατευτικούς χειρισμούς μετά από υπερνεφρικό αποκλεισμό 30 λεπτών, είτε αποκλειστικά είτε σε συνδυασμό 6 κυκλών 1 λεπτού ισχαιμίας- 1 λεπτού επαναιμάτωσης μετά τον αποκλεισμό (Ισχαιμική Προστασία), είτε πριν τον αποκλεισμό (Ισχαιμική Προετοιμασία), είτε με συνδυασμό αυτών (Συνδυασμένη Ισχαιμική Προετοιμασία και Προστασία). Συλλέχθηκαν δείγματα ορού, μυοκαρδίου και νεφρικού ιστού. Παρατηρήθηκε βελτιωμένο βιοχημικό προφίλ μετά τους χειρισμούς αποκαλύπτοντας βελτιωμένη νεφρική λειτουργία και μειωμένη ιστική βλάβη. Η ιστολογική εκτίμηση επιβεβαίωσε τα ευρήματα αυτά. Οι βλάβες DNA (που αντικατοπτρίζουν το πυρηνικό οξειδωτικό στρες) καθώς και η κυτταρική γήρανση ήταν μειωμένες σε όλες τις ομάδες σε σχέση με την ομάδα ελέγχου. Μετά τη χορήγηση δυο ουσιών που αποκλείουν μονοπάτια μεταγωγής σήματος ανοσοπροστασίας και αντιοξειδωτικών μηχανισμών οδήγησε στην άρση των ευεργετικών δράσεων των χειρισμών. Επομένως οι μηχανισμοί προστασίας έχουν προστατευτική δράση στην ακεραιότητα νεφρού και καρδιάς, τοπικά και απομακρυσμένα. Η παρούσα μελέτη φέρει στο προσκήνιο την ανάμιξη της TGFβ1 (μιας κυτοκίνης που σχετίζεται με πολλές κυτταρικές διεργασίες) ως βασικό στοιχείο στην απομακρυσμένη προστασία.
Η πορεία κατάκτησης και εκμάθησης της μορφολογικής διαδικασίας της σύνθεσης στην ελληνική γλώσσα από μαθητές πρωτοβάθμιας και δευτεροβάθμιας εκπαίδευσης
Authors: Κουφού Κωνσταντίνα-Ειρήνη
Published: September 2021

Στην παρούσα μελέτη αξιολογήσαμε την αποτελεσματικότητα μιας μορφολογικής παρέμβασης στην παραγωγή νεολογικών σύνθετων λέξεων από 367 φυσικούς ομιλητές, μαθητές με τυπική ανάπτυξη. Επιπρόσθετα, εξετάσαμε εάν η παρέμβαση ήταν εξίσου αποτελεσματική για εκείνους τους μαθητές που διέφεραν στις αρχικές τους δεξιότητες μορφολογικής επίγνωσης της σύνθεσης. Επιπλέον, διερευνήσαμε τη σχέση της μορφολογικής επίγνωσης της σύνθεσης με εγγενή χαρακτηριστικά των σύνθετων λέξεων. Το δείγμα αποτέλεσαν μαθητές που φοιτούσαν στο νηπιαγωγείο (N=110), στην πέμπτη δημοτικού (N=109) και στην πρώτη γυμνασίου (N=148). Συνολικά, υλοποιήθηκαν τρία οιονεί πειράματα αξιοποιώντας πειραματικές ομάδες και ομάδες ελέγχου, μια μελέτη για κάθε τάξη-δείγμα, σε κανονικές συνθήκες τάξης. Ενώ οι ομάδες ελέγχου παρακολούθησαν το σύνηθες σχολικό πρόγραμμα, οι πειραματικές ομάδες εκτέθηκαν στην επίδραση μιας παρέμβασης δυο φορές σε μια εβδομάδα. Κάθε παρέμβαση συνιστούσε μια σαρανταπεντάλεπτη διδασκαλία ημερησίως, η οποία περιλάμβανε διάφορες δραστηριότητες σχεδιασμένες να καλλιεργήσουν τη μορφολογική επίγνωση της σύνθεσης. Σύμφωνα με τον πειραματικό σχεδιασμό, χορηγήθηκε στον προέλεγχο και στον μεταέλεγχο μια δοκιμασία σχηματισμού νεολογικών σύνθετων λέξεων (ίδια για τα παιδιά κάθε τάξης αλλά διαφορετική ανά τάξη). Τα αποτελέσματα υπέδειξαν ότι οι μαθητές που σε κάθε τάξη παρακολούθησαν την παρέμβαση βελτίωσαν σημαντικά το επίπεδο της μορφολογικής επίγνωσής τους με στατιστικά σημαντικά μεγέθη επιδράσεων στην αξιολόγηση της ικανότητας σχηματισμού. Παράλληλα, μαθητές με χαμηλές ή μεσαίες μορφολογικές ικανότητες στη διαγνωστική αξιολόγηση παρουσίασαν πολύ μεγάλα κέρδη λόγω της παρέμβασης. Υψηλότερο βαθμό επίγνωσης κατά τον προέλεγχο διέθεταν τα παιδιά στα ουσιαστικά, στις παρατακτικές δομές, και στον δείκτη σύνθεσης και χαμηλότερο βαθμό στα εξωκεντρικά σύνθετα, στα επίθετα με ρηματικό παράγωγο, και στην κεφαλή. Σύμφωνα με τα παρόντα συμπεράσματα, η διδασκαλία της μορφολογίας που απαιτεί από τους μαθητές να αναλύουν, να αναγνωρίζουν, να παράγουν σύνθετες λέξεις και να καθορίσουν τη σημασία τους είναι δυνάμει ωφέλιμη για τη βελτίωση της μορφολογικής επίγνωσής τους σε όλες τις τάξεις (νηπιαγωγείο, δημοτικό σχολείο, γυμνάσιο).
Διαχείριση ενέργειας και εταιρική κοινωνική ευθύνη
Authors: Παναγιωτόπουλος Ιωάννης
Published: September 2021

Ο μετασχηματισμός των επιχειρήσεων από τις πρώιμες μορφές που είχαν στον 19ο και στο πρώτο μισό του 20ού αιώνα σε οργανισμούς με οικονομική, κοινωνική και περιβαλλοντική δράση άρχισε να συντελείται στο δεύτερο μισό του 20ού αιώνα και συνεχίζεται έως και σήμερα. Βασικό στοιχείο της εξελικτικής αυτής διαδικασίας αποτελεί η έννοια της αειφόρου ανάπτυξης που πλέον γίνεται προσπάθεια να εξαπλωθεί σε κάθε τομέα της παγκόσμιας οικονομίας. Στον κόσμο των επιχειρήσεων η ανάγκη για στροφή στην αειφόρο ανάπτυξη παρήγαγε την ιδέα της Εταιρικής Κοινωνικής Ευθύνης (ΕΚΕ) ως ένα κάλεσμα σε κάθε επιχείρηση να συνειδητοποιήσει τον πολυποίκιλο ρόλο της στο οικονομικό, κοινωνικό και περιβαλλοντικό πλαίσιο στο οποίο αναπτύσσεται. Η αεροπλοΐα αποτελεί έναν δυναμικό κλάδο της παγκόσμιας οικονομίας, βασικό μοχλό της συντελούμενης στις ημέρες μας παγκοσμιοποίησης που η δράση της έχει επιπτώσεις στο περιβάλλον, την κοινωνία και φυσικά την οικονομία. Σκοπός της μελέτης είναι η δημιουργία ένος πρότυπου σχεδίου ΕΚΕ για αεροπορικές εταιρείες το οποίο στοχεύει στην αριστοποίηση της κατανάλωσης αεροπορικού καυσίμου. Η έρευνα βασίζεται σε πραγματικά στοιχεία πτήσεων γνωστής ελληνικής αερομεταφορικής εταιρείας. Τα αποτελέσματα της έρευνας συγκλίνουν στο ότι είναι δυνατή η βελτιστοποίηση της κατανάλωσης του αεροπορικού καυσίμου με πολλαπλά οφέλη για την αεροπορική εταιρεία στο επίπεδο της κερδοφορίας αλλά και για την κοινωνία στο επίπεδο της περιβαλλοντικής προστασίας.
Κοινωνική αναπαράσταση, διαστάσεις, διεργασίες και αποτελέσματα του διαλογισμού στην ψυχική υγεία και ευεξία
Authors: Χριστοπούλου Ευθυμία
Published: September 2021

Η παρούσα διατριβή μελέτησε την κοινωνική αναπαράσταση, τις διεργασίες και τα αποτελέσματα του διαλογισμού. Το θεωρητικό υπόβαθρο συνδύασε μοντέλα Κοινωνικής, Διαπολιτισμικής και Κλινικής Ψυχολογίας. Υιοθετήθηκε μεικτή μεθοδολογία με συνδυασμό ποιοτικής και ποσοτικής έρευνας διερευνητικού ακολουθιακού σχεδιασμού. Αρχικά πραγματοποιήθηκε ποιοτική έρευνα για τη διαπολιτισμική μελέτη της κοινωνικής αναπαράστασης του διαλογισμού ανάμεσα σε Έλληνες και Ινδούς συμμετέχοντες. Από τη θεματική ανάλυση αναδύθηκαν ως θέματα η νοηματοδότηση του διαλογισμού, η σχέση του διαλογισμού με τη γιόγκα, τη θρησκεία και την πνευματικότητα, ο δάσκαλος του διαλογισμού, τα αποτελέσματα και οι μηχανισμοί του διαλογισμού, το κοινό στο οποίο απευθύνεται και η χρήση του. Οι διαπολιτισμικές διαφορές ήταν πολύ λίγες και περιορίζονταν κυρίως στο είδος της υπερβατικής προσέγγισης του διαλογισμού σε σχέση με την προκείμενη στοχοθεσία. Στη συνέχεια διενεργήθηκε ποσοτική έρευνα, η οποία μελέτησε την επίδραση της συχνότητας, της διάρκειας και της τακτικότητας εφαρμογής των διαλογιστικών πρακτικών ως προς την ενσυνειδητότητα, την υπερβατικότητα και την ψυχολογική ευεξία. Συνολικά τα ευρήματα υπογραμμίζουν τον ρόλο της διαλογιστικής εμπειρίας και ιδιαίτερα της εντονότερης δέσμευσης στην εφαρμογή του. Βρέθηκε ότι η διαλογιστική εμπειρία σχετίζεται με αυξημένα επίπεδα ενσυνειδητότητας και συνδέεται με όλες της διαστάσεις της ενσυνειδητότητας, δηλαδή με αυξημένα επίπεδα παρατηρητικότητας, περιγραφικότητας και ενσυνείδητης δράσης και χαμηλότερα επίπεδα επικριτικότητας και αντιδραστικότητας. Από τα μοντέλα δομικών εξισώσεων που ελέγχθηκαν η ψυχολογική ευεξία προβλέπεται από την εφαρμογή διαλογιστικών πρακτικών με τη διαμεσολάβηση της ενσυνειδητότητας και της υπερβατικότητας. Στην πρώτη περίπτωση, η ενσυνειδητότητα διαμεσολαβεί τη διαδρομή από τη διαλογιστική εμπειρία στην υπερβατικότητα και την ψυχολογική ευεξία. Στη δεύτερη περίπτωση, η υπερβατικότητα διαμεσολαβεί τη διαδρομή από τη διαλογιστική εμπειρία στην ενσυνειδητότητα και την ψυχολογική ευεξία. Η υπερβατικότητα αναδεικνύεται ως καταλύτης της διαλογιστικής εμπειρίας στην προαγωγή της ενσυνειδητότητας και της ψυχολογικής ευεξίας. Εν γένει, η παρούσα διατριβή αποτελεί συμβολή στη διεθνή έρευνα για τον διαλογισμό και την ενσυνειδητότητα και εγκαινιάζει το ερευνητικό αυτό πεδίο στα πλαίσια της ελληνικής ακαδημαϊκής κοινότητας.
Ενώσεις συναρμογής του μονοσθενούς χαλκού και αργύρου με ligands S-, N- και P- δότες
Authors: Αναστασιάδου Δέσποινα
Published: September 2021

Στα πλαίσια της διδακτορικής διατριβής πραγματοποιήθηκε η σύνθεση και ο χαρακτηρισμός εικοσιδύο νέων σύμπλοκων ενώσεων του Cu(I) και έξι σύμπλοκων ενώσεων του Ag(I) και μελετήθηκε η βιολογική συμπεριφορά τους. Χρησιμοποιήθηκαν ligands δότες S-, N- και P-, τα οποία ανήκουν στα ετεροκυκλικά θειοαμίδια,στις τριτοταγείς αρυλοφωσφίνες και στις διφωσφίνες. Ο προσδιορισμός της δομής των ενώσεων επιτεύχθηκε με κρυσταλλογραφία ακτίνων-Χ σε μονοκρύσταλλο, ενώ για τον πλήρη χαρακτηρισμό των ενώσεων χρησιμοποιήθηκαν τα φασματοσκοπικά τους δεδομένα (IR, UV-vis, φάσματα φθορισμού), τα σημεία τήξης, οι στοιχειακές αναλύσεις, καθώς και οι θερμοαναλυτικές μελέτες ορισμένων από αυτά. Τόσο τα σύμπλοκα του Cu(I), όσο και του Ag(I) υιοθετούν επίπεδη τριγωνική ή τετραεδρική γεωμετρία. Τα σύμπλοκα εμφανίζουν αξιόλογη δομική ποικιλία όσον αφορά στον τρόπο συναρμογής των ligands και στην πυρηνικότητα. Η μελέτη της βιοδραστικότητας συνοψίζεται στη μελέτη αλληλεπίδρασης με το DNA σχεδόν όλων των σύμπλοκων ενώσεων, της αλληλεπίδρασης με τις αλβουμίνες ορού ΒSA και HSA ορισμένων, της αντιβακτηριακής δράσης πολλών ενώσεων, καθώς και της αντικαρκινικής δράσης των ενώσεων του Ag(I). Η μελέτη της αλληλεπίδρασης με το DNA πραγματοποιήθηκε με φασματοσκοπία UV και φθορισμού, καθώς και μέσω μετρήσεων του ιξώδους. Από τις μετρήσεις και τους υπολογισμούς προτείνεται η παρεμβολή ως ο πιθανότερος τρόπος σύνδεσης με το DNA. Οι σταθερές σύνδεσης με τις αλβουμίνες είναι σχετικά χαμηλές και υποδηλώνουν χαλαρή και αντιστρεπτή σύνδεση. Επιπλέον, διαπιστώνεται ότι η αντιμικροβιακή δράση των ελεύθερων θειοαμιδίων είναι αμελητέα, ενώ τα περισσότερα από τα μελετηθέντα σύμπλοκα εμφανίζουν σημαντική, αλλά επιλεκτική δραστικότητα. Η μελέτη της κυτταροστατικής και κυτταροτοξικής δραστικότητας των συμπλόκων του αργύρου και των αντίστοιχων θειοαμιδίων έναντι μιας ομάδας τεσσάρων γνωστών ανθρώπινων καρκινικών κυτταρικών σειρών οδηγεί στο συμπέρασμα ότι η κυτταροστατική και κυτταροτοξική δράση των συμπλόκων έναντι όλων των εξεταζόμενων κυτταρικών σειρών είναι πολύ ισχυρή, σε αντίθεση με τα θειοαμίδια, τα οποία δεν εμφανίζουν in vitro δραστικότητα στις ελεγμένες συγκεντρώσεις έναντι καμίας από τις κυτταρικές σειρές.
Εφαρμογή της φασματοσκοπίας πυρηνικού μαγνητικού συντονισμού (NMR) στην μελέτη της τρισδιάστατης δομής, της δυναμικής και της αλληλεπίδρασης πρωτεϊνών, οι οποίες συμμετέχουν στο μονοπάτι ουβικιτινίωσης της ARKADIA
Authors: Μαρούσης Κωνσταντίνος
Published: September 2021

Ο έλεγχος της ομοιόστασης του κυττάρου διατηρείται σε μεγάλο βαθμό από τηνουβικιτινίωση και την επακόλουθη αποικοδόμηση των πρωτεϊνών. Η ουβικιτινίωσηείναι ένας μετα-μεταφραστικός ενζυμικός μηχανισμός τριών σταδίων στον οποίοεμπλέκονται τα ένζυμα Ε1, Ε2 και Ε3, τα οποία διαδραματίζουν σημαντικό ρόλο σεπληθώρα κυτταρικών λειτουργιών. Η εκτενέστερα μελετημένη λειτουργία τουμονοπατιού της Ub, η αποικοδόμηση των πρωτεϊνών από το πρωτεάσωμα 26S, έχει στοκέντρο της το Ε2 ένζυμο, το οποίο φέρει την ενεργοποιημένη Ub στον παράγονταεκλεκτικότητας, την Ε3 λιγάση, σε σύμπλοκο με την πρωτεΐνη-στόχο. Αν και πολλάΕ2-Ε3 σύμπλοκα έχουν παρατηρηθεί δεν είναι όλα λειτουργικά, αναδεικνύοντας τηνύπαρξη ενός πολυπλοκότερου μηχανισμού εκλεκτικότητας. Η δυναμική συμπεριφοράτου Ε2~Ub συζεύγματος φαίνεται να διαδραματίζει το σημαντικότερο ρόλο για τηνμεταφορά της Ub στο υπόστρωμα, ενώ η Ε3 λιγάση είναι επιφορτισμένη με τηνσταθεροποιήσή του στην προτιμητέα, για την μεταφορά της Ub, διαμόρφωση. Εκ τωνΕ3 λιγασών, οι RING E3 λιγάσες αποτελούν τη μεγαλύτερη κατηγορία και φέρουν έναRING τομέα με το χαρακτηριστικό “cross-brace” μοτίβο δέσμευσης ιόντων Zn2+.Οι πρωτεΐνες Arkadia (Akd) και Arkadia2C (Akd2C) είναι RING E3 λιγάσες οιοποίες ρυθμίζουν θετικά το TGF-β και BMP σηματοδοτικό μονοπάτι αντίστοιχα, μέσωτης αποικοδόμησης των αρνητικών ρυθμιστών τους. Φέρουν ένα RING-H2 τομέα στοC-τελικό τους άκρο μέσω του οποίου αλληλεπιδρούν με τα Ε2 ένζυμα, ενώ κοντά σεαυτόν υπάρχει και το σημείο πρόσδεσης των υποστρωμάτων τους. Οι πρωτεΐνες αυτέςαν και εμπλέκονται στα αρχικά αναπτυξιακά στάδια των οργανισμών, έχουνσυσχετιστεί με αρκετές παθολογικές καταστάσεις και καρκινογένεση.
Επίδραση της ενδοαυλικής κατάλυσης της συμπαθητικής νεύρωσης του νεφρού στις βλάβες στα όργανα στόχους σε ασθενείς με ανθεκτική υπέρταση
Authors: Κορδαλής Αθανάσιος
Published: September 2021

Σκοπός: Σε αυτή τη μελέτη διερευνήθηκε η επίδραση της νεφρικής απονεύρωσης (RDN) στις βλάβες στα όργανα στόχους (TOD), ειδικά τις καρδιακές προσαρμογές, σε ασθενείς με ανθεκτική υπέρταση (RH). Επιπρόσθετα, διενεργήθηκε μια συστηματική ανασκόπηση της βιβλιογραφίας και μετα-ανάλυση των δεδομένων της RDN και της υποστροφής των TOD. Μέθοδοι: Προοπτική μελέτη: 18 ασθενείς με RH [ηλικία: 56±10 έτη, 12 άνδρες, BMI: 33.6±5.4 kg/m2, αρτηριακή πίεση ιατρείου (BP): 182±19/97±18mmHg και περιπατηρική αρτηριακή πίεση:153±16/87±15mmHg που ελάμβαναν 4.5 αντιυπερτασικά φάρμακα/ημέρα και είχαν υπερτροφία της αριστερής κοιλίας υποβλήθηκαν σε RDN. Μετα-ανάλυση: Αναζητήθηκε βιβλιογραφία για μελέτες με κατάλληλο περιεχόμενο και διενεργήθηκε μετα-ανάλυση τυχαίων επιδράσεων για τις ακόλουθες εκβάσεις: δείκτης μάζας αριστερής κοιλίας (LVMI), δείκτης όγκου αριστερού κόλπου (LAVI), ταχύτητα κύματος E προς A διαμιτροειδικής ροής (E/A) και ταχύτητα E κύματος προς ιστική ταχύτητα E’ (E/E’), κεντικός δείκτης ενίσχυσης (AIx) και καρωτιδο-μηριαία ταχύτητα σφυγμικού κύματος (PWV). Αποτελέσματα: Προοπτική μελέτη: Η RDN συνέβαλε στην υποστροφή της LVMI από 140.0±17.0 g/m2 (57.9±7.9 g/m2.7) σε 126.7±19.2 g/m2 (52.6±8.4 g/m2.7) (P<0.01) και της διαμέτρου του αριστερού κόλπου από 42.4±4.3 σε 40.6±3.6mm (P=0.004) στους 6 μήνες. Ο λόγος E/E’ μειώθηκε από 14.8±6.1 σε 12.0±3.2 (P=0.016), ο χρόνος ισοογκοτικής χάλασης από 109.8±16.2 σε 100.8±17.1 ms (P=0.003) και τα επίπεδα του NT-pro-BNP από 84.9±35.9 σε 57.2±38.8 pg/ml (P<0.001). Στους 24 μήνες μετά την RDN, ο LVMI μειώθηκε κατά 15.5% και το E/E’ κατά 29.7%. Μετα-ανάλυση: 17 μελέτες (n=698 ασθενείς) εντάχθησαν στη μετα-ανάλυση. Η RDN οδήγησε σε υποστροφή της LVMI κατά 14.17 g/m2 (95% CI -18.33 to -10.01, P<0.001) και κατά 4.75 g/m2 (95% CI -7.83 to -1.67, P=0.003) για την εκτίμηση με υπερηχοκαρδιογράφημα και με μαγνητική, αντίστοιχα. Ο λόγος E/Em [-0.73 (95% CI -1.38 έως -0.08, P=0.03)] μειώθηκε επίσης. Η RDN είχε επίσης ευνοϊκή επίδραση τόσο στην AIx [-7.05 (95% CI -9.12 έως -4.98, P<0.001)] όσο και στην PWV [1.54 m/s (95% CI -2.16 έως -0.92, P<0.001)]. Η ανάλυση μεταπαλινδρόμησης ανέδειξε ανεξάρτητη επίδραση της RDN στιςTOD σε σχέση με τις αρχικές τιμές της ΑΠ και τις μεταβολές της. Conclusion: Η RDN συμβάλλει στην υποστροφή των TOD στους ασθενείς με RH ανεξάρτητα από τις μεταβολές της ΑΠ.
Παίζοντας με τα αθύρματα του μεσοπολέμου
Authors: Μαρκάκη Κρυσταλλία
Published: September 2021

Στο όραμα του Συνδέσμου για τα Δικαιώματα της Γυναίκας (ΣΔΓ), που υλοποιήθηκε στην Παπαστράτειο Σχολή Παιχνιδιών και Διακοσμητικής (ΠΣΠΔ), ένα πρότυπο, πρωτότυπο σχολείο εφαρμοσμένων τεχνών, συγκλίνουν μια σειρά πρωτοποριακές αντιλήψεις της εποχής του Μεσοπολέμου: από το Σχολείο Εργασίας, που αποδίδει την κατασκευή των παιχνιδιών στους φυσικούς τους χρήστες, τα παιδιά, ως τη διαπλοκή των μοντερνιστικών ιδεών που συνδέουν ελληνικότητα και παιδικότητα διαμέσου της αισθητικής. Η απελευθέρωση συντελείται από τη σύμπτωση στο υλικό αντικείμενο του παιχνιδιού, της τέχνης του λαού, όπως την έχει σμιλέψει η αισθητική παιδεία. Η μόρφωση που παρέχεται στους μαθητές του σχολείου, τόσο η γενική από τους δημοτικιστές δασκάλους τους όσο και η καλλιτεχνική από τους ζωγράφους και τους γλύπτες της Ομάδας Τέχνη που τα διδάσκουν πώς να κατασκευάζουν παιχνίδια, έχει ως στόχο τη δημιουργία ενός καινούριου νεοελληνικού πολιτισμού, στα χνάρια των καλλιτεχνικών κινημάτων της εποχής (όπως το κίνημα της καλλιτεχνικής αγωγής, το Μπαουχάουζ κλπ) και σύμφωνα με τους κανόνες που επιβάλλει η εξύφανση της ελληνικότητας. Το αποτέλεσμα είναι από τη μια υβριδικό αντικείμενο-παιχνίδι που ανακατεύει ευρωπαϊκά μοντέλα, λαϊκά μοτίβα και υψηλή τέχνη και μια κοινωνική σχέση από την άλλη: η έμπρακτη αλληλεγγύη. Ο ΣΔΓ, φεμινιστική φωνή του ΕΟ, και η ΟΤ επιχειρώντας να κατοχυρώσουν τον παιχνιδοποιό ως επάγγελμα και την παιχνιδοποιία ως (εν δυνάμει) βιομηχανία θεραπεύουν συγχρόνως και την ανάγκη των παιδιών, πλούσιων και φτωχών, για παιχνίδια, «διασκεδαστικά μαζί και ωραία».
Έννομο αγαθό "περιβάλλον"
Authors: Στεφανίδης Κωνσταντίνος
Published: September 2021

Αντικείμενο της παρούσας διδακτορικής διατριβής αποτελεί η ποινική προστασία του περιβάλλοντος μέσα από την εξέταση και την μελέτη του εγκληματικού φαινομένου της μόλυνσης, ρύπανσης και υποβάθμισης του περιβάλλοντος, προσεγγίζοντας βασικά ερωτήματα του Ποινικού Δικαίου, προβληματικές του Δικονομικού Ποινικού Δικαίου, καθώς και θεματικές προσεγγίσεις του Ευρωπαϊκού και του Διεθνούς Δικαίου, του Διοικητικού και του Συνταγματικού Δικαίου, αλλά και της Εγκληματολογίας – περί την διαχείριση της εν λόγω παραβατικής συμπεριφοράς. Ως εκ τούτου, μέσω μιας συστηματοποίησης, πραγματοποιήθηκε η παρουσίαση και η ανάλυση των ως άνω θεματικών από την οπτική όμως του Ποινικού Δικαίου εν γένει και των αυστηρών εγγυήσεών του.
H επίδραση των στόχων επίτευξης της σχολικής τάξης στην επίδοση, την αυτονομία και το συναίσθημα
Authors: Γκερτσάκης Νικόλαος
Published: September 2021

Πρόκειται για ημι-πειραματική έρευνα κατά την οποία χρησιμοποιήθηκαν επαναλαμβανόμενες μετρήσεις προκειμένου να εξετασθούν οι επιδράσεις τριών πειραματικών συνθηκών (μάθησης, επίδοσης-προσέγγισης και επίδοσης-αποφυγής) στην γραμματική επίδοση, την ικανοποίηση των βασικών ψυχολογικών αναγκών, την αντιλαμβανόμενη υποστήριξη της αυτονομίας, την εμπειρία ροής και το συναίσθημα, σαράντα εννέα (49) μαθητών δημοτικού σχολείου (ηλικίας 11-12 ετών, 48% κορίτσια). Οι μαθητές/τριες συμμετείχαν σε τρία μαθήματα ελληνικής γλώσσας, με έμφαση τη γραμματική, το κάθε ένα από τα οποία έδινε έμφαση σε διαφορετικό στόχο επίτευξης. Τα αποτελέσματα της πολυ-επίπεδης στατιστικής ανάλυσης (λογισμικό HLM 7) έδειξαν ότι οι μαθητές/τριες κατά τις συνθήκες μάθησης και επίδοσης-προσέγγισης σημείωσαν υψηλότερη γραμματική επίδοση σε σχέση με τη συνθήκη επίδοσης-αποφυγής. Επιπρόσθετα, στη συνθήκη μάθησης οι μαθητές/τριες βίωσαν μεγαλύτερη υποστήριξη της αυτονομίας, εμπειρία ροής και θετικό συναίσθημα. Τα αποτελέσματα αυτά έχουν επιπτώσεις στον τρόπο επιμόρφωσης των εκπαιδευτικών καθώς οι διδακτικές πρακτικές συνδέονται με την επίδοση και την εμπλοκή των μαθητών/τριών σε διαδικασίες μάθησης.
Η ζωή και το έργο του Σπυρίδωνα Σωνιέρου
Authors: Τσαγκαράκη Αναστασία
Published: September 2021

Ο Σπυρίδων Σωνιέρος (1798-1863) γεννήθηκε στην Κέρκυρα από πατέρα Γάλλο και μητέρα Ζακύνθια. Όταν άρχισε η Επανάσταση, κατατάχτηκε στον Τακτικό Στρατό, πήρε μέρος σε διάφορες μάχες και έγινε για την ανδρεία του ταγματάρχης το 1826 υπό τον Γάλλο φιλέλληνα, αρχηγό του Ελληνικού Στρατού, Κάρολο Φαβιέρο. Μετά τον Αγώνα, εξακολούθησε να προσφέρει τις υπηρεσίες του στον στρατό και έφτασε μέχρι τον βαθμό του αντιστρατήγου. Αποτέλεσε τον μακροβιότερο και «αρχαιότερο» Έλληνα αξιωματικό του Ελληνικού Στρατού. Στην πορεία της ζωής του μορφώθηκε ποικιλοτρόπως αναπτύσσοντας ιδιαίτερα τη γαλλική του καλλιέργεια, διατηρώντας αδιάλειπτα ισχυρούς δεσμούς με τη Γαλλία και τους γαλλικούς πολιτικούς και διπλωματικούς κύκλους, τόσο στην Ελλάδα όσο και στο εξωτερικό. Πολύγλωσσος, με ευρυμάθεια και πολύπλευρη προσωπικότητα, άφησε ένα μοναδικό και πολύπτυχο έργο: τα προσωπικά του ημερολόγια που καλύπτουν ένα διάστημα 36 ετών (1828-1863) και εκτείνονται σε περισσότερες από 13.000 εγγραφές, τα απομνημονεύματά του, τα οποία, αφού δημοσίευσε στα ελληνικά, μετέφρασε στα γαλλικά και παρέδωσε σε όλες τις ευρωπαϊκές αυλές, τις αναρίθμητες επιστολές του, την αυτοβιογραφία του κ.ά. Σκοπός της διατριβής είναι να παρουσιάσει τη βιογραφία του Σωνιέρου, εκκινώντας από την πορεία της οικογένειας Saunier στη Κέρκυρα και τη Γαλλία, αναδεικνύοντας τη συμβολή του Σπυρίδωνα Σωνιέρου στις ελληνογαλλικές στρατιωτικές και διαπολιτισμικές σχέσεις, μέσα από το γενικότερο πλαίσιο της στρατιωτικής οργάνωσης της εποχής, με αναδίφηση στις ιστορικές, ελληνικές και γαλλικές, πηγές. Παράλληλα, επιχειρείται η παρουσίαση της θέσης των αξιωματικών στην ελληνική κοινωνία, μέσα από λεπτομέρειες της οικογενειακής και κοινωνικής τους ζωής και τέλος, η σκιαγράφηση των πολιτικών και διεθνών γεγονότων της καποδιστριακής και οθωνικής περιόδου, έτσι όπως αποτυπώνονται από την πηγαία και αυθεντική μαρτυρία των ανέκδοτων σωνιερικών ημερολογίων.
Δημογραφία, κοινωνική ασφάλιση, χρηματοοικονομικός-ασφαλιστικός κίνδυνος
Authors: Μπέτσης Βασίλειος
Published: September 2021

Το σύστημα κοινωνικής ασφάλισης μιας χώρας αποτελεί ένα υποσύνολο της λειτουργίας του συνόλου της οικονομίας. Η δυσκολία και η πολυπλοκότητα στην μελέτη ενός συστήματος κοινωνικής ασφάλισης έγκειται στο γεγονός του ετεροχρονισμού μεταξύ του χρονικού διαστήματος της καταβολής των ασφαλιστικών εισφορών που αποτελεί τον εργασιακό βίο ενός ασφαλισμένου και της λήψης των συνταξιοδοτικών παροχών που αποτελεί την περίοδο της συνταξιοδότησης. Για τον λόγο αυτό, σε ένα σύστημα κοινωνικής ασφάλισης δεν αρκεί η παρούσα μελέτη αυτού, αλλά πρέπει να μελετάται και η μελλοντική του οικονομική βιωσιμότητα, ώστε να διασφαλίζονται η καταβολή και η επάρκεια των παροχών, τόσο για τους σημερινούς, όσο και για τους μελλοντικούς συνταξιούχους. Το αντικείμενο της παρούσας διατριβής είναι η ανάδειξη και διερεύνηση της σύνδεσης της δημογραφίας με το σύστημα κοινωνικής ασφάλισης. Ειδικότερα, διερευνώνται οι επιπτώσεις της οικονομικής κρίσης – ύφεσης στις δημογραφικές συνιστώσες του πληθυσμού της Ελλάδας και εν συνεχεία διερευνήθηκε: α) αρχικά αν οι επιπτώσεις αυτές (μεταβολές των δημογραφικών συνιστωσών) προκάλεσαν επιπτώσεις στο σύστημα κοινωνικής ασφάλισης της Ελλάδας και β) αν ναι, ποιο είναι το μέγεθος των επιπτώσεων των μεταβολών των δημογραφικών συνιστωσών σε απόλυτες τιμές (χρηματικές μονάδες) και σε σχετικές τιμές (μεταβολή δεικτών). Η μεθοδολογία που χρησιμοποιήθηκε στη διατριβή για την μέτρηση των παρουσών και μελλοντικών επιπτώσεων της οικονομικής κρίσης στις δημογραφικές συνιστώσες, είναι αυτή των οικονομικών προβολών. Δηλαδή, αναπτύχθηκε ένα μοντέλο οικονομικών προβολών με το οποίο μετρήθηκαν, σε οικονομικούς όρους, οι επιπτώσεις της οικονομικής κρίσης στις δημογραφικές συνιστώσες, οι οποίες με την σειρά τους επηρεάζουν την οικονομική ισορροπία και κοινωνική αποτελεσματικότητα του συστήματος κοινωνικής ασφάλισης. Τα βασικά συμπεράσματα της διατριβής είναι ότι οι πολιτικές λιτότητας των μνημονίων που εφαρμόστηκαν κατά την περίοδο της οικονομικής κρίσης (2009-2018) στην Ελλάδα, δεν επέφεραν καμία βελτίωση στη βιωσιμότητα των δημοσιονομικών του συστήματος κοινωνικής ασφάλισης, αντιθέτως το τελικό αποτέλεσμα ήταν ο περιορισμός της κοινωνικής ασφάλισης και της κοινωνικής αποτελεσματικότητας του συστήματος κοινωνικής ασφάλισης. Μέσω της παρούσας διατριβής μπορεί να ξεκινήσει μια περαιτέρω έρευνα που να χρησιμοποιεί το οικονομικό μοντέλο προβολών που αναπτύχθηκε στη διατριβή το οποίο θα μπορούσε να συμπληρωθεί με ένα μοντέλο δημογραφικών προβολών διερευνώντας έτσι συγκεκριμένες δημογραφικές πολιτικές, που να αντισταθμίζουν τις μελλοντικές επιπτώσεις της οικονομικής κρίσης και ύφεσης στο σύστημα κοινωνικής ασφάλισης οι οποίες αποτιμήθηκαν στην παρούσα διατριβή.
Διοίκηση ολικής ποιότητας (Δ.Ο.Π.) και εκπαίδευση
Authors: Καϊσέρογλου Νικόλαος
Published: September 2021

Η εφαρμογή της ΔΟΠ σε έναν οργανισμό προσδιορίζει την ανάγκη παρακολούθησης της συμμόρφωσης σε καθιερωμένους στρατηγικούς στόχους και της επίτευξης αριστείας διαχείρισης, στο σύνολο του ιδρύματος. Στο πλαίσιο αυτό, ποιότητα και αξιολόγηση συνδέονται με τον ίδιο σκοπό, αφού η αξιολόγηση, ως σημαντική παράμετρος της ΔΟΠ, προσθέτει ποιοτικά χαρακτηριστικά που ενισχύουν την επίτευξή της. Η παρούσα έρευνα στοχεύει στη διερεύνηση της υφιστάμενης κατάστασης στο χώρο της Διοίκησης στην Πρωτοβάθμια εκπαίδευση, όσο αφορά την ύπαρξη δράσεων και πολιτικών για την εφαρμογή της ΔΟΠ, και να αναλύσει τις δυνατότητες μιας σχολικής μονάδας ανάληψης πρωτοβουλιών εφαρμογής δεικτών ποιότητας, που θα στοχεύουν μεταξύ άλλων στην αξιολόγηση του εκπαιδευτικού έργου.
Τα διεθνή λογιστικά πρότυπα (IAS) αναφορικά με τις γνωστοποιήσεις επί των λειτουργικών τομέων των επιχειρήσεων στην Ευρώπη
Authors: Κατσίδης Ορέστης
Published: September 2021

Η παγκόσμια υιοθέτηση ενός συνόλου λογιστικών προτύπων πηγάζει από την αυξανόμενη παγκοσμιοποίηση των διεθνών οικονομιών. Με το αυξημένο ενδιαφέρον για διασυνοριακές συναλλαγές και επενδύσεις, υπάρχει η αμφισβήτηση ως προς την ουσιαστική ποιότητα της δημοσιευόμενης χρηματοοικονομικής πληροφόρησης κατά την εφαρμογή των Δ.Λ.Π./Δ.Π.Χ.Α. Η παρούσα διδακτορική αποτελεί μια εμπειρική έρευνα που μελετά τις επιπτώσεις της μετάβασης μεταξύ λογιστικών προτύπων βασισμένα σε αρχές. Συγκεκριμένα και μεταξύ άλλων η μελέτη επικεντρώνεται στην υιοθέτηση των «ΔΠΧΑ 8 - Λειτουργικοί Τομείς» που αντικατέστησαν τα «ΔΛΠ 14 – Οικονομικές Πληροφορίες Κατά Τομέα» παρέχοντας άμεση σύγκριση μεταξύ των μεγαλύτερων οικονομιών της Ε.Ε και λαμβάνοντας υπόψη τόσο τις μεγαλύτερες όσο και τις μικρότερες εταιρείες, ερμηνεύοντας τα αποτελέσματα και παρέχοντας χρήσιμα συμπεράσματα επί των διαπιστωθέντων παρατηρήσεων.
Ο ρόλος των ιντερλευκινών IL16, IL17 και IL23 στην παθογένεια του πομφολυγώδους πεμφιγοειδούς
Authors: Δελλή Φλωρεντίνα - Σύλβια
Published: September 2021

Οι ασθενείς με πομφολυγώδες πεμφιγοειδές (ΠΠ) είναι συνήθως άνω των 70 ετών, με περιορισμένη αντοχή στις παρενέργειες των ανοσοκατασταλτικών φαρμάκων. Οι εξελίξεις στην κατανόηση της παθοφυσιολογίας του ΠΠ οδήγησαν στη δημιουργία μορίων, τα οποία στοχεύουν τους ειδικούς οδούς που εμπλέκονται στην επαγωγή και στη συνεχή εξέλιξη της νόσου. Οι ασθενείς με τιμές του δείκτη της καταλαμβανόμενης επιφάνεια σώματος από το εξάνθημα του πομφολυγώδους πεμφιγοειδούς BPDAI (bullous pemphigoid disease area index) πάνω των 60 και λιγότερο του 100 χωρίστηκαν σε δύο ομάδες – μια με ψηλά επίπεδα της ολικής IgE και άλλη με φυσιολογικά επίπεδα της ολικής IgE. Οι παράμετροι που μελετήθηκαν συμπεριλαμβάνουν την εωσινοφιλία, τα επίπεδα της ολικής IgE στο αίμα, και τα επίπεδα των ιντερλευκινών (IL) 16, 17A και 23 στο περιφερικό αίμα και στον ορό της πομφόλυγας. Τριάντα ασθενείς πληρούν τα κριτήρια ένταξης στη μελέτη. Οι ασθενείς με υψηλά επίπεδα IgE έχουν σημαντικά υψηλότερα επίπεδα IL17A και σε φυσιολογικά πλαίσια επίπεδα IL23 στο αίμα και στον ορό της πομφόλυγας. Οι ασθενείς με φυσιολογικά επίπεδα IgE έχουν ελαφρώς ψηλότερα επίπεδα IL23 στο αίμα και στον ορό της πομφόλυγας. Η εωσινοφιλία σχετίζεται θετικά με τα επίπεδα της IL17A στο αίμα και αρνητικά με τα επίπεδα της IL23. Τα επίπεδα της IL16 δε διαφέρουν στις δύο ομάδες. Οι ασθενείς με ΠΠ θα μπορούσαν να επωφεληθούν από την πρόσθεση των μη ανοσοκαταλτικών θεραπειών στα ενδεδειγμένα θεραπευτικά σχήματα για τη δερματική τους νόσο.
Θεωρητικές και διδακτικές προσεγγίσεις στην ερμηνεία και εκτέλεση ψαλτικών μελών
Authors: Κανάκης Συμεών
Published: September 2021

Στην παρούσα διδακτορική διατριβή προσπαθήσαμε να προτείνουμε μεθόδους επεξηγήσεως των ψαλτικών μουσικών φαινομένων. Οι μέθοδοι αυτοί δύνανται να συνεισφέρουν σε ζητήματα διδασκαλίας της ψαλτικής, στην κατάρτιση του διδασκάλου και στην αντίληψη του μαθητευομένου. Σε ζητήματα θεωρητικής τεκμηριώσεως της οκταηχικής δομής των μελών και παρουσιάσεως συχγρόνων μορφών μουσικής αναλύσεως των δομών τους. Στην προσέγγιση της εκτελέσεώς τους βάσει των χορωδιακών ρόλων και της τεκμηριωμένης οκταηχικώς χρήσεως του ισοκρατήματος. Η δημιουργία των παραπάνω μεθόδων θελήσαμε να έχει ως πυλώνες στηρίξεως, πρώτον, την παλαιά θεωρητική ψαλτική σκέψη και, δεύτερον, τις σύγχρονες ανάγκες διδακτικής και μουσικής αναλύσεως. Ο συνδιασμός των παραπάνω έχει ως τελικό σκοπό της εργασίας την παρουσίαση τεκμηριωμένης προτάσεως για την ερμηνεία και εκτέλεση μελών, ούτως ώστε να δικαιολογείται πλήρως ο τίτλος της ψαλτικής ως τέχνης, αλλά και ως επιστήμης.
Transferring states in quantum networks
Authors: Παλαιοδημόπουλος Νικόλαος
Published: September 2021

Στην παρούσα εργασία, εξετάζουμε πρωτόκολλα για την μεταφορά καταστάσεων μεταξύ των κόμβων ενός κβαντικού δικτύου σπιν. Η μελέτη μας επικεντρώνεται σε δύο κλάσεις πρωτοκόλλων. Στην πρώτη περίπτωση, οι συνδέσεις του δικτύου προπαρασκευάζονται κατάλληλα και παραμένουν σταθερές κατά τη διάρκεια της μεταφοράς. Αναδεικνύουμε τις ιδιότητες του δικτύου που επιτρέπουν την τέλεια μεταφορά μιας κατάστασης μεταξύ δύο κόμβων του δικτύου. Επιπρόσθετα, επιστρατεύουμε το εν λόγω πρωτόκολλο για τη δημιουργία εναγκαλισμένων καταστάσεων. Στη δεύτερη περίπτωση, μελετάται μια τοπολογική αλυσίδα στην οποία οι συνδέσεις εξαρτώνται από το χρόνο μέσω μιας συνάρτησης ελέγχου.ναι Βάσει των χαρακτηριστικών του στιγμιαίου ενεργειακού φάσματος, προτείνουμε μια συγκεκριμένη μορφή για τη συνάρτηση ελέγχου, η οποία βελτιστοποιεί τη μεταφορά ως προς την ταχύτητα, ενώ παράλληλα επιβεβαιώνουμε την ανθεκτικότητα του πρωτοκόλλου παρουσία στατικού θορύβου.
Περιορισμός της βλάβης από επαναιμάτωση στο οξύ έμφραγμα του μυοκαρδίου με τη διέγερση των μιτοχονδριακών καρδιακών υποδοχέων βενζοδιαζεπίνης
Authors: Τσαματσούλης Μιχαήλ
Published: September 2021

Ιστορικό: Η πρωτεΐνη (TSPO) της μιτοχονδριακής μεμβράνης έχει αναγνωριστεί ως πιθανός θεραπευτικός στόχος για τον μετριασμό της βλάβης ισχαιμίας-επαναιμάτωσης του μυοκαρδίου. Η χορήγηση της 4-χλωροδιαζεπάμης (4-CLD), ενός συνδέτη της TSPO, έχει αποδειχθεί ότι παρέχει οξείες καρδιοπροστατευτικές δράσεις σε μικρά ζώα. Ωστόσο, δεν υπάρχουν μακροχρόνιες μελέτες σε κλινικά σχετικά μεγάλα ζωικά μοντέλα. Στην παρούσα μελέτη διερευνήσαμε την πιθανή καρδιοπροστατευτική δράση της ενδοστεφανιαίας χορήγησης 4-CLD σε μεγάλα ζωικά μοντέλα ισχαιμίας-επαναιμάτωσης. Μέθοδοι: Οξύ έμφραγμα του μυοκαρδίου προκλήθηκε σε 29 χοίρους εκτροφής με απολίνωση του προσθίου κατιόντος της αριστερής στεφανιαίας αρτηρίας, ακολουθούμενη από επαναιμάτωση. Τα ζώα τυχαιοποιήθηκαν για να υποβληθούν σε ενδοστεφανιαία χορήγηση 2μM 4-CLD λίγο πριν την επαναιμάτωση. Οι χοίροι υποβλήθηκαν σε ευθανασία μετά από 2 ώρες επαναιμάτωσης για ιστολογική εκτίμηση του μεγέθους του εμφράγματος και της περιοχής «μη επαναρροής». Αποτελέσματα: Σε χοίρους που προκλήθηκε οξύ έμφραγμα του μυοκαρδίου, η ενδοστεφανιαία χορήγηση της 4-CLD είχε γίνει καλά ανεκτή από αιμοδυναμικής άποψης και είχε ως αποτέλεσμα τη μείωση της έκτασης του οξέος εμφράγματος, μείωση της περιοχής «μη επαναρροής» και ταχύτερη επάνοδος του διαστήματος ST. Συμπεράσματα: Σε ένα πειραματικό μοντέλο εμφράγματος του μυοκαρδίου σε χοίρους, η ενδοστεφανιαία χορήγηση 4-CLD δεν έθεσε ανησυχίες για την ασφάλεια της και προσέφερε οξεία καρδιοπροστατευτική δράση.
Το ελληνικό κράτος και η υγειονομική περίθαλψη στην Κεντρική Μακεδονία κατά την περίοδο του μεσοπολέμου
Authors: Μιχαλέας Σπυρίδων
Published: September 2021

Η παρούσα διδακτορική διατριβή πραγματεύεται τις προσφυγικές μετακινήσεις που ακολούθησαν μετά τη Μικρασιατική Καταστροφή το 1922 προς το Ελληνικό Κράτος, ενώ επικεντρώνεται στην περιοχή της Ημαθίας (1926-1940). Η επιλογή του θέματος υποκινήθηκε από την απουσία σχετικών ερευνών και μελετών που αφορούν ζητήματα υγείας, περίθαλψης ή πιο εξιδεικευμένα το νοσολογικό φάσμα των Ελλήνων προσφύγων κατά τον Μεσοπόλεμο. Αφού συγκεντρώθηκαν Μητρώα Ασθενών, Πρακτικά Διοικητικών Συμβουλίων, τεύχη της Εφημερίδας της Κυβερνήσεως και στοιχεία από την ημερήσιο τύπο της εποχής με σκοπό τη διερεύνηση των δυσκολιών που κλήθηκε να αντιμετωπίσει η ευάλωτη ομάδα των προσφύγων, η εφαρμογή των σύγχρονων μοντέλων της Βιοστατιστικής-Επιδημιολογίας στην έρευνά μας αποτέλεσε μια σημαντική μεθοδολογική συνιστώσα. Με την πρωτοποριακή σύνδεση της ιστορικής μελέτης με τις σύγχρονες μοντελοποιήσεις της Βιοστατιστικής-Επιδημιολογίας επιδιώχθηκε η πληρέστερη και εμπεριστατωμένη διερεύνηση του προσφυγικού κύματος. Η σύνδεση αυτή εστιασμένη στην περίπτωση του πληθυσμού των προσφύγων που νοσηλεύτηκαν στην περιοχή της Ημαθίας μπορεί να εφαρμοστεί και σε άλλα προσφυγικά πληθυσμιακά δείγματα σε διάφορες χρονικές περιόδους και μπορεί να αποτελέσει εφαλτήριο για μελλοντικές διεπιστημονικές μελέτες τόσο στο πεδίο της Ιστορίας όσο και της Ιατρικής. Ολοκληρώνοντας τη σχέση μεταξύ Ιστορίας, Ιατρικής, προσφυγικής μνήμης και των σύγχρονων προκλήσεων, σημειώνεται ότι οι τωρινές προσφυγικές μετακινήσεις που σημειώνονται στον ελλαδικό χώρο φέρουν ομοιότητες αλλά και διαφορές σε σχέση με εκείνες που σημειώθηκαν στις αρχές του 20ού αιώνα. Η δημοσιοποίηση των ευρημάτων της μελέτης θα επιτρέψει στην κοινωνία να ευαισθητοποιηθεί και να ενημερωθεί για τις πραγματικές προκλήσεις που αντιμετωπίζουν οι πρόσφυγες και στις μέρες μας. Η παρούσα διατριβή θα συμβάλει στην απελευθέρωση της Ιστορίας από το στενό ακαδημαϊκό περιβάλλον και από το γυάλινο πύργο της έρευνας, προωθώντας την κοινωνική συνοχή και την καταπολέμηση της ξενοφοβίας.
Οι μαθητές/τριες ως συνερευνητές/τριες σε κοινότητες γραμματισμού κατά τη γλωσσική διδασκαλία
Authors: Σιπητάνος Κωνσταντίνος
Published: September 2021

Η έρευνα αυτή παρουσιάζει τις περιπλοκότητες και τις δυνατότητες εμπλοκής των μαθητών ως συν-ερευνητριών σε προγράμματα κριτικής γλωσσικής εκπαίδευσης στα πρώτα δύο χρόνια της Δευτεροβάθμιας Εκπαίδευσης στο Γυμνάσιο στο πλαίσιο μιας συμμετοχικής έρευνας-δράσης με σκοπό την ανάδειξη της «φωνής των μαθητών». Στην έρευνα αυτή κατανοεί τη διδασκαλία ως ένα μακροκειμενικό είδος (curriculum macro-genre), το οποίο συγκροτείται από επιμέρους κειμενικά είδη (Christie, 2002). Στην παρούσα εκπαιδευτική συνθήκη αναδεικνύεται ο τρόπος με τον οποίο συν-δημιουργήθηκαν από τον εκπαιδευτικό- ερευνητή και συγγραφέα της διατριβής και τους μαθητές/τριες, οι κατάλληλες προϋποθέσεις και πάρθηκαν από κοινού οι αποφάσεις ως αποτέλεσμα εκτενών αναστοχαστικών πρακτικών και αναλύσεων. Τα επιμέρους κειμενικά είδη παράχθηκαν και από το πολυφωνικό πρόγραμμα κριτικού γραμματισμού και από τη συμμετοχή των μαθητών/τριων στην παραγωγή και ανάλυση δεδομένων κατά την ερευνητική διαδικασία. Πιο συγκεκριμένα, οι μαθητές/τριες ως συνερευνητές/τριες σ’ ένα πρόγραμμα πολυφωνικής κριτικής εκπαίδευσης ενεπλάκησαν στην παραγωγή των δεδομένων και συνέβαλαν καταλυτικά στην ερμηνεία τους συν-αναλύοντας τις οπτικές τους. Τα δεδομένα που συλλέχτηκαν και οι συνεισφορές των συμμετεχόντων, εκπαιδευτικού και μαθητών, προσδίδουν εγκυρότητα και αξία στους όρους ποιότητας της παρούσας συμμετοχικής έρευνας-δράσης και στο βάθος και στη σημασία των ερμηνειών που επιχειρούνται. Παράλληλα, οι μαθητές/τριες ωφελήθηκαν από την εμπειρία αυτή, καθώς αναπτύχθηκαν κίνητρα, συζητήθηκαν διλήμματα και αντιφάσεις, πάρθηκαν αποφάσεις και ενισχύθηκε το αίσθημα της εμπλοκής και της ιδιοκτησίας για τη μαθησιακή διαδικασία.
Η εμφάνιση και η υποδοχή της video art στην Ελλάδα
Authors: Ψύρρα Μαρία
Published: September 2021

Ερευνητικός στόχος της παρούσας διδακτορικής διατριβής είναι η εμπεριστατωμένη μελέτη της ιστορίας της video art στην Ελλάδα. Τα έργα εντοπίστηκαν, καταγράφηκαν και ταξινομήθηκαν με βάση έναν χρονολογικό άξονα, με αφετηρία τις πρώτες αναζητήσεις στον χώρο της video art στη δεκαετία του 1970 μέχρι και το 2003. Επιπλέον, εξετάζεται η υποδοχή αυτού του είδους τέχνης από τον τεχνοκριτικό, ιστορικό και εκθεσιακό λόγο, καθώς και η σταδιακή ενσωμάτωσή του στο κυρίαρχο θεσμικό πλαίσιο, γεγονός που σηματοδότησε την ευρύτερη εισαγωγή τεχνολογικών εφαρμογών στην ελληνική καλλιτεχνική δημιουργία. Οι ιστορίες για τη video art διεθνώς τη συνδέουν στενά με τις μεταπολεμικές εξελίξεις στον τομέα της διαρκώς αναπτυσσόμενης οπτικοακουστικής τεχνολογίας. Το 1967, με την κυκλοφορία της πρώτης φορητής βιντεοκάμερας (Sony Portapak) στην αγορά, οι καλλιτέχνες ανακάλυψαν ένα νέο εκφραστικό μέσο και δημιούργησαν τα πρώτα έργα video art, που χαρακτηρίστηκαν από τη διάθεση αντίδρασης στην εικονογραφία της τηλεόρασης. Με την πάροδο του χρόνου, η διεύρυνση της αγοράς της τέχνης, οι νέες οικονομικές συνθήκες στον δυτικό κόσμο, η κυριαρχική παρουσία των Μέσων Μαζικής Ενημέρωσης (ΜΜΕ), η ανάπτυξη των λεγόμενων νέων τεχνολογιών και η επικράτηση των εννοιολογικών τάσεων στην τέχνη, «επισημοποίησαν» το video ως σύγχρονη καλλιτεχνική πρακτική και το απομάκρυναν από τον αρχικό πειραματικό χαρακτήρα του. Στην Ελλάδα οι εξελίξεις ακολούθησαν διαφορετική πορεία. Στη δεκαετία του 1970 η επιστροφή καλλιτεχνών, αλλά και διανοουμένων και επιστημόνων, που ζούσαν στο εξωτερικό, έδωσαν νέα πνοή στον «κόσμο» της τέχνης και έφεραν στο προσκήνιο μορφές τέχνης όπως τα περιβάλλοντα, οι εγκαταστάσεις, οι δράσεις, τα happening. Μαζί με αυτές έφτασε και η video art, η οποία εντάσσεται στις ευρύτερες καλλιτεχνικές αναζητήσεις για σύζευξη της τέχνης με τη σύγχρονη τεχνολογία στον ελληνικό χώρο. Η παρούσα διατριβή διερευνά τις συνθήκες της εμφάνισης της video art στη χώρα αλλά και τον βαθμό που επηρέασε με την παρουσία της το διευρυμένο εικαστικό πεδίο.
Analysis of spatiotemporal data
Authors: Ζύγουρας Νικόλαος
Published: September 2021

Στην παρούσα διδακτορική διατριβή μελετάται το πρόβλημα της ανάλυσης χωροχρονικών δεδομένων. Τα χωροχρονικά δεδομένα είναι τα δεδομένα τα οποία σχετίζονται τόσο μετο χώρο όσο και με το χρόνο. Η ανάλυση χωροχρονικών δεδομένων είναι η διαδικασία εύρεσης προτύπων και η εξαγωγή γνώσης από τα χωροχρονικά δεδομένα. Παραδείγματα χρονικών δεδομένων αποτελούν οι τροχιές οχημάτων (π.χ. λεωφορείων ή ταξί) τα οποία κινούνται στην πόλη καταγράφοντας την τοποθεσία (στίγμα GPS) τους και τη χρονική στιγμή της κάθε μέτρησης ή οι τροχιές ζώων οι οποίες είναι ιδιαίτερα σημαντικές για ζωολόγους προκειμένου να κατανοήσουν τη συμπεριφορά του οικοσυστήματος. Οι πανταχού παρόντες κινητές συσκευές δημιουργούν τεράστιους όγκους δεδομένων από τροχιές κινούμενων αντικειμένων οι οποίες είναι ιδιαίτερα δύσκολο να κατανοηθούν και να αναλυθούν στην αρχική τους (μη επεξεργασμένη) μορφή. Ένα παράδειγμα ανάλυσης χωροχρονικών δεδομένων αποτελεί η εξαγωγή προτύπων κίνησης χρησιμοποιώντας ιστορικά δεδομένα τα οποία περιέχουν ακολουθείες των τοποθεσιών που κάθε κινούμενο αντικείμενο έχει επισκεφθεί. Ένα άλλο παράδειγμα ανάλυσης χωροχρονικών δεδομένων, το οποίο επικεντρώνεται σε αστικά περιβάλλοντα, είναι η μοντελοποίηση της κυκλοφοριακης κατάστασης του οδικού δικτύου. Ο στόχος σε αυτή την περίπτωση είναι η ανάλυση σε πραγματικό χρόνο των χωροχρονικών δεδομένων τα οποία παράγονται από ένα σύνολο κινούμενων οχημάτων και η κατανόηση της τρέχουσας κυκλοφοριακής κατάστασης στο οδικό δίκτυο καθώς και η πρόβλεψη της εξέλιξης της κυκλοφοριακής κατάστασης στο άμεσο μέλλον. Επιπλέον, τα παραδοσιακά κεντρικά συστήματα με έναν υπολογιστικό κόμβο δεν είναι σε θέση να αντιμετωπίσουν την τρέχουσα μαζική κλίμακα των χωροχρονικών δεδομένων, κυρίως επειδή μόνο ένας κεντρικός υπολογιστής δεν είναι σε θέση να λαμβάνει και να επεξεργάζεται σε πραγματικό χρόνο όλα τα εισερχόμενα δεδομένα. Λόγω της συγκεκριμένης αδυναμίας, υπάρχει μετατόπιση στην χρήση κατανεμημένων συστημάτων επεξεργασίας ροών χωροχρονικών δεδομένων. Οι συνεισφορές της διδακτορικής διατριβής επικεντρώνονται στις παρακάτω θεματικές περιοχές: (i) εντοπισμός συχνών διαδρομών από τροχιές κινούμενων αντικειμένων, (ii) υβριδική εκτίμηση του χρόνου μετάβασης και (iii) κατανεμημένη επεξεργασία σύνθετων γεγονότων.